ལན།སྤྱིར་བཤད་ན་རྩོམ་པ་པོ་དང་རྩོམ་རིག་ཟེར་བ་ནི་སྒྱུ་རྩལ་གྱི་ཁྱབ་ཁོངས་ཤིག་རེད།ང་ཚོ་སུ་ཡིན་ཡང་བཀག་སྡོམ་ཞིག་ཡོད་པ་རེད།ང་ཚོས་སྙན་ངག་མེ་ལོང་མ་དར་བས་གཞུང་ལུགས་ཀྱིས་བཀག་སྡོམ་བྱས་པ་རེད་ཟེར་གྱིན་འདུག་མོད།སྤྱིར་སྒྱུ་རྩལ་ཟེར་དུས་དེའི་ཁྱབ་ཁོངས་ནས་གློག་བརྙན་ཡིན་ཡང་ཆོག་ལ།དེ་བཞིན་དུ་ཁ་ཤགས་དང་རི་མོ།ཟློས་གར།རོལ་དབྱངས་སོགས་ཚང་མར་བལྟས་ཡོང་ན་གཞུང་ལུགས་བཀག་རྐྱེན་ཞིག་ཏུ་འགྲོ་གི་ཡོད་ཀྱང་།ངས་བལྟས་ན་དེ་ནི་གཙོ་བོ་མ་རེད་སྙམ།སྒྱུ་རྩལ་གྱི་ཁྱབ་ཁོངས་ཁྱབ་ཁོངས་གཞན་ཞིག་གིས་ཚོད་འཛིན་བྱེད་དུས་ད་གཟོད་སྒྱུ་རྩལ་གྱི་ཚད་གཞི་དེ་ལོངས་ཀི་ཡོད་པ་མ་རེད།སྒྱུ་རྩལ་གྱི་ཚད་གཞི་དངོས་ནི་སྒྱུ་རྩལ་ཁྲོད་ནས་བཤད་པའི་རེ་བ་དེ་ཁྱེད་ལ་ཚང་དགོས་པ་རེད་མ་གཏོགས།ཀུན་སྤྱོད་ཚང་མིན་དེ་གཙོ་བོ་མ་རེད།དེ་བས་ང་ཚོས་སྒྱུ་རྩལ་གྱི་ཁྲོད་དུ་སྒྱུ་རྩལ་གྱི་ཚད་གཞི་དེ་ལ་འགན་མི་འཁུར་བར།ཀུན་སྤྱོད་ཀྱི་ཚད་གཞི་དེ་ལ་འགན་འཁུར་གྱི་འདུག།སྒྱུ་རྩལ་ཡིན་པའི་ཆ་ནས་དེ་ལྟར་ལས་རུང་བ་ཞིག་དང་ལས་ཆོག་པ་ཞིག་ཡིན་ཡང་།ང་ཚོས་དེ་ལྟར་མ་ཡིན་པར་ཡ་རབས་སྤྱོད་བཟང་ཟེར་བ་ལྟ་བུ་དང་།ཀུན་སྤྱོད་ཟེར་བ་ལྟ་བུ་མང་པོ་ཞིག་གིས་སྒྱུ་རྩལ་ལ་ཚོད་འཛིན་བྱེད་ཀྱིན་འདུག།གཙོ་བོ་དེ་འགྲིག་གི་མི་འདུག།ཀུན་སྤྱོད་ཀུན་སྤྱོད་རེད་ལ།སྒྱུ་རྩལ་སྒྱུ་རྩལ་རེད།དེ་བཞིན་དུ་མི་ཆོས་མི་ཆོས་ཡིན་པའི་ས་མཚམས་དང་དབྱེ་བ་ཞིག་ངེས་དགོས་རྒྱུ་གཙོ་བོ་རེད།དེ་དག་གང་ཡིན་ཡང་གཅིག་གིས་གཅིག་ལ་ཚོད་འཛིན་བྱས་ཆོག་པ་ཞིག་མ་རེད།དཔེར་ན་ཧོ་ལེ་བོར་སྒྲི་ལྟ་བུའི་གློག་བརྙན་འཁྲབ་སྟོན་པ་དེ་ཚོ་ཡང་ང་ཚོས་བཤད་པ་ལྟར་ལྭ་བ་ཕུད་ནས་གཅེར་བུར་འགྲོ་བའི་ཀུན་སྤྱོད་མི་ཤེས་མཁན་དེ་འདྲ་རྐྱང་རྐྱང་མ་རེད།དེ་ཚོ་ནི་དངོས་འབྲེལ་འཚོ་བའི་ཁྲོད་ཀུན་སྤྱོད་ཀྱི་ཚད་གཞི་མཐོན་པོ་ཅན་རྐྱང་རྐྱང་རེད།ཡིན་ནའང་སྒྱུ་རྩལ་གྱི་དགོས་མཁོའི་དབང་གིས་དེ་དག་གིས་ལྭ་ཕུད་ནས་གཅེར་བུར་འགྲོ་ཐུབ་ཀི་རེད།དེ་ནི་དེ་ཚོར་ཀུན་སྤྱོད་ཀྱི་ཚད་གཞི་མེད་སོང་བས་མ་རེད།གཙོ་བོ་སྒྱུ་རྩལ་ལ་ཀུན་སྤྱོད་ཀྱིས་ཚོད་འཛིན་མ་བྱས་པས་རེད།སྒྱུ་རྩལ་ལ་སྒྱུ་རྩལ་བརྩམས་ཆོས་ཀྱི་མཇུག་འབྲས་ཡོང་དགོས་ན་དེ་འདྲ་རེད།ང་ཚོ་ནི་དེ་ལྟར་མ་ཡིན་པར་གློག་བརྙན་ཞིག་འཁྲབ་དགོས་ནའང་ཐོག་མ་དེ་ཀུན་སྤྱོད་དང་མཐུན་མི་མཐུན་གཙོ་བོར་འཛིན་གི་རེད།སྤྱིར་སྒྱུ་རྩལ་གྱི་ཁྱབ་ཁོངས་ནས་བཤད་ན་སྲོལ་རྒྱུན་དང་མི་རིགས་རང་ལུགས།ཡ་རབས་སྤྱོད་བཟང་སོགས་ལ་ས་མཚམས་ཤིག་ཡོད་པ་མ་རེད།སྒྱུ་རྩལ་ཁྲོད་ནས་དེ་དག་ཚང་མ་དོར་དགོས་པ་རེད།ང་ཚོར་མཚོན་ན་ཚོད་འཛིན་དེ་དག་གི་དབང་གིས་སྒྱུ་རྩལ་གྱི་ཚད་གཞི་ལོངས་ཀི་མི་འདུག།དེང་སྐབས་བཙན་བྱོལ་ཡིན་ཡང་རེད་ལ།དེ་བཞིན་དུ་བོད་ནང་ཡིན་ནའང་རེད།ཐོག་དང་པོ་སྒྱུ་རྩལ་གྱི་ཚད་གཞི་མ་ལོངས་གོང་ལ་ཆབ་སྲིད་དང་ཆོས་ལུགས།དེ་བཞིན་མི་རིགས་རང་ལུགས་སོགས་ཀྱི་ཚད་གཞི་དེ་ལེན་པར་འབད་ཀྱིན་འདུག།དེ་ལྟར་བྱས་པ་ཡིན་ན་དོན་དངོས་ཐོག་སྒྱུ་རྩལ་གྱི་རིན་ཐང་དེ་ཙམ་ཡོད་པ་མ་རེད།སྒྱུ་རྩལ་གྱི་ཚད་གཞི་ནི་གཙོ་བོ་སྒྱུ་རྩལ་རང་ངོས་ནས་ཨེ་ལོན་ལྟ་་རྒྱུ་ལས་གཞན་གྱིས་ཚོད་འཛིན་བྱས་ཆོག་པ་ཞིག་མ་རེད།དེ་བས་ང་ཚོས་སྒྱུ་རྩལ་ལས་དུས་བོད་ཀྱི་ལྟ་བ་དང་མཐུན་མི་མཐུན།དེ་བཞིན་དུ་ནང་ཆོས་དང་ཀུན་སྤྱོད་ཀྱི་བསམ་བློ་དེ་ཡོད་མེད།གཞན་ད་དུང་མི་རིགས་རང་ལུགས་དང་ཆབ་སྲིད་ཀྱི་ལངས་་ཕྱོགས་དང་མཐུན་མིན་སོགས་མང་པོ་ཞིག་ཡོད་པ་རེད།དེ་དག་ཐམས་ཅད་ནི་སྒྱུ་རྩལ་གྱི་འཇུག་སྒོ་ཡིན་ནི་མ་རེད།ཡིན་ནའང་སྒྱུ་རྩལ་ཁྲོད་ན་ཡང་མི་རིགས་རང་ལུགས་མཚོན་བྱེད་ཀྱི་སྒྱུ་རྩལ་ཞིག་ཡོད་པ་རེད།དེ་ནི་ཐོག་དང་པོ་སྒྱུ་རྩལ་གྱི་ཚད་གཞི་དེ་ལོངས་པའི་རྗེས་སུ་མི་རིགས་ཀྱི་ཡུལ་སྲོལ་གོམས་འདྲིས་ཀྱི་ཚད་གཞི་དེ་གསལ་བཤད་བྱེད་ས་ཞིག་ཡོད་པས།ཁྱབ་ཁོངས་དེ་ནས་ད་གཟོད་ང་ཚོས་མི་རིགས་རང་ལུགས་ཡིན་ན་རེད།ཡང་ན་ཆབ་སྲིད་ཡིན་ན་འང་རེད།སྒྱུ་རྩལ་དང་འབྲེལ་ནས་མིའི་སེམས་སུ་བག་ཆགས་ཇི་ལྟར་འཇོག་དགོས་པ་དང་མིའི་སེམས་ཁམས་དང་ཇི་ལྟར་མཐུན་པར་བྱེད་པ་སོགས་ནི་སྒྱུ་རྩལ་ཁྲོད་བྱེད་དགོས་པ་ཞིག་རེད་མ་གཏོགས།སྤྱིར་སྒྱུ་རྩལ་རང་ངོས་ནས་བྱས་ཆོག་པ་ཞིག་མ་རེད།ང་ཚོས་དེ་ལྟར་མ་ཡིན་པར་དེ་ཚང་མ་མཉམ་གཅིག་ཏུ་བསྲེས་བཞག་ཡོད་པ་རེད།དེ་བས་ང་ཚོའི་རྩོམ་རིག་ཡིན་ན་རེད།སྒྱུ་རྩལ་ཡིན་ན་རེད།ཚང་མར་ཁྱབ་ཁོངས་གཞན་ཞིག་གིས་ཚོད་འཛིན་བྱས་པའི་དབང་གིས་སྒྱུ་རྩལ་སྒྱུ་རྩལ་ལ་འགྱུར་མ་ཐུབ་པ་རེད་ལ།རྩོམ་རིག་ཡང་རྩོམ་རིག་ཏུ་འགྱུར་མ་ཐུབ་པ་རེད།དེ་ནི་གཙོ་བོ་རིག་སྡེ་ཞིག་ལ་གཞན་ཞིག་གིས་དབང་བསྒྱུར་བྱས་པས་རེད།སྤྱིར་རིག་གནས་གང་ཡིན་ཡང་སྐྱ་ཐིག་གཅིག་གི་སྟེང་ནས་དར་དགོས་པ་ཞིག་དང་།གོ་རིམ་གཅིག་གི་སྟེང་དུ་གནས་དགོས་པ་རེད་མ་གཏོགས་སྔོན་ལ་དར་བ་དེས་རྗེས་མར་དབང་བསྒྱུར་བྱེད་དགོས་པ་ཞིག་དང་།ལྷག་པར་རྗེས་མ་དེས་སྔོན་མར་ངོ་རྒོལ་བྱེད་དགོས་པ་ཞིག་མ་རེད།ཡིན་ནའང་དེ་ལ་དར་ཁྱབ་ཀྱི་ཆ་ནས་ཆེ་ཆུང་ཞིག་ཡོད་པ་རེད།རིག་གནས་སྔོན་མ་དར་བ་དེས་བག་ཆགས་བཞག་ཡོད་མེད་རྗེས་མ་དར་བའི་རིག་གནས་དེར་གནོད་པའི་ལས་ཀ་བྱེད་ཐུབ་མིན་ལ་ལྟ་དགོས་པ་དེ་འདྲ་མ་རེད།མདོ་དོན་ང་ཚོའི་རྩོམ་རིག་ཡིན་ཡང་ཆོག་ལ།དེ་བཞིན་དུ་སྒྱུ་རྩལ་ཀྱི་ཁྱབ་ཁོངས་ཚང་མར་མི་ཆོས་སོགས་ཀྱིས་དབང་བསྒྱུར་དང་ཚོད་འཛིན་བྱས་འདུག།དེ་ལྟར་མ་བྱས་ཚེ།སྒྱུ་རྩལ་གྱི་སེམས་ཁམས་ལ་ཤར་ནུབ་གང་ཡིན་ཡང་རུང་ལ།ལྷག་པར་ང་ཚོ་བོད་ལ་ཡང་ནུབ་ཕྱོགས་པ་ནང་བཞིན་གྱི་ཚད་ལྡན་སྔོན་ཆད་བྱུང་མྱོང་ཡོད་ན་ཐང་ལ།ད་ལྟ་ཡོད་ནའང་ཐང།མ་འོངས་པར་འབྱུང་སྲིད་ནའང་ཐང་མོད།འོན་ཀྱང་འདི་ལྟར་ཚོད་འཛིན་བྱས་པ་ཡིན་ན།ད་གཟོད་སྒྱུ་རྩལ་ཟེར་བ་དེར་དེ་ལྟར་བཟང་ངན་ཤོར་སོང་བ་ཡིན་པས་ཚང་མས་དེ་ལ་མཉམ་འཇོག་བྱེད་དགོས་པ་གལ་ཆེན་པོ་རེད།